Polițiștii din Ploiești și procurorii DIICOT au documentat activitatea infracțională a două persoane, cercetate pentru trafic de droguri de risc și complicitate la introducerea în țară de droguri de risc, fără drept.
Acestea au fost prinse în flagrant miercuri, în Ploiești și în județul Dâmbovița, în timp ce ridicau colete trimise din Spania prin intermediul unei firme de curierat, în care s-ar fi aflat ascunse aproximativ 17 kilograme de canabis, destinate vânzării, informează, vineri, Inspectoratul General al Poliţiei Române.
În urma perchezițiilor făcute miercuri au fost descoperite și ridicate înscrisuri de interes, 18.000 de euro, o cantitate de canabis, precum și alte mijloace de probă.
Cele două persoane au fost arestate preventiv pentru 30 de zile.
(sursa: Mediafax)